CELEX: 32012D0173
Language: el
Date: 2012-03-23 00:00:00
Title: Απόφαση 2012/173/ΚΕΠΠΑ του Συμβουλίου, της 23ης Μαρτίου 2012 , σχετικά με την ενεργοποίηση του κέντρου επιχειρήσεων για τις αποστολές και την επιχείρηση κοινής πολιτικής ασφάλειας και άμυνας στο Κέρας της Αφρικής

27.3.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 89/66
            
         ΑΠΌΦΑΣΗ 2012/173/ΚΕΠΠΑ ΤΟΥ ΣΥΜΒΟΥΛΊΟΥ
   της 23ης Μαρτίου 2012
   σχετικά με την ενεργοποίηση του κέντρου επιχειρήσεων για τις αποστολές και την επιχείρηση κοινής πολιτικής ασφάλειας και άμυνας στο Κέρας της Αφρικής
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως τα άρθρα 42 παράγραφος 4 και 43 παράγραφος 2,
   Έχοντας υπόψη την πρόταση της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφάλειας,
   Εκτιμώντας τα ακόλουθα:
   
               (1)
            
            
               Στις 17 Δεκεμβρίου 2004, το Ευρωπαϊκό Συμβούλιο ενέκρινε τις προτάσεις για την ίδρυση κέντρου επιχειρήσεων και τη θέσπιση της εντολής του.
            
         
               (2)
            
            
               Στις 18 Ιουνίου 2007, το Συμβούλιο ενέκρινε τις κατευθυντήριες γραμμές όσον αφορά τη δομή διοίκησης και ελέγχου των μη στρατιωτικών επιχειρήσεων της ΕΕ για τη διαχείριση κρίσεων.
            
         
               (3)
            
            
               Στις 7 Απριλίου 2008, με την απόφαση 2008/298/ΚΕΠΠΑ (1), το Συμβούλιο τροποποίησε την απόφαση 2001/80/ΚΕΠΠΑ, της 22ας Ιανουαρίου 2001, για τη σύσταση του στρατιωτικού επιτελείου της Ευρωπαϊκής Ένωσης (2) προκειμένου να καθορίσει μεταξύ άλλων τα καθήκοντα του στρατιωτικού επιτελείου της Ευρωπαϊκής Ένωσης (ΣΕο) σε σχέση με το κέντρο επιχειρήσεων της ΕΕ.
            
         
               (4)
            
            
               Στις 10 Νοεμβρίου 2008, το Συμβούλιο ενέκρινε την κοινή δράση 2008/851/ΚΕΠΠΑ (3) για τη θέσπιση της επιχείρησης Atalanta για την αποτροπή της πειρατείας στα ανοικτά της Σομαλίας.
            
         
               (5)
            
            
               Στις 15 Φεβρουαρίου 2010, το Συμβούλιο εξέδωσε την απόφαση 2010/96/ΚΕΠΠΑ (4) για μια στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των σομαλικών δυνάμεων ασφαλείας (EUTM Somalia).
            
         
               (6)
            
            
               Στις 14 Νοεμβρίου 2011, το Συμβούλιο ενέκρινε στρατηγικό πλαίσιο για το Κέρας της Αφρικής προκειμένου να παράσχει κατευθύνσεις για τη δράση της ΕΕ στην περιοχή.
            
         
               (7)
            
            
               Την 1η Δεκεμβρίου 2011, το Συμβούλιο συμφώνησε να επισπεύσει τον προγραμματισμό για την ενεργοποίηση του κέντρου επιχειρήσεων της ΕΕ για τις αποστολές και την επιχείρηση κοινής πολιτικής ασφάλειας και άμυνας (ΚΠΑΑ) στο Κέρας της Αφρικής, σύμφωνα με την εντολή του.
            
         
               (8)
            
            
               Στις 16 Δεκεμβρίου 2011, το Συμβούλιο κατέληξε σε συμφωνία επί του σχεδίου διαχείρισης κρίσεων για την αποστολή οικοδόμησης περιφερειακών ναυτικών δυνατοτήτων (RMCB) ως μη στρατιωτική αποστολή ΚΠΑΑ με στρατιωτική εμπειρογνωμοσύνη.
            
         
               (9)
            
            
               Στις 23 Ιανουαρίου 2012, το Συμβούλιο συμφώνησε ότι το κέντρο επιχειρήσεων της ΕΕ θα πρέπει να ενεργοποιηθεί για τις αποστολές και την επιχείρηση ΚΠΑΑ στο Κέρας της Αφρικής.
            
         
               (10)
            
            
               Το κέντρο επιχειρήσεων της ΕΕ θα πρέπει να διευκολύνει τον συντονισμό και να βελτιώσει τις συνέργειες μεταξύ των αποστολών και της επιχείρησης ΚΠΑΑ στο Κέρας της Αφρικής, εντός του στρατηγικού πλαισίου για το Κέρας της Αφρικής και σε στενή συνεργασία με τον Ειδικό Εντεταλμένο της Ευρωπαϊκής Ένωσης (ΕΕΕΕ) για το Κέρας της Αφρικής.
            
         
               (11)
            
            
               Το κέντρο επιχειρήσεων της ΕΕ θα πρέπει να στηριχθεί από τις υπάρχουσες δομές του ΣΕο, με ενίσχυση από την υπηρεσία στήριξης της EUTM Somalia και την ομάδα συνδέσμου της επιχείρησης Atalanta.
            
         
               (12)
            
            
               Έχοντας υπόψη ότι πρέπει να βελτιστοποιηθεί η στήριξη που προσφέρει στο σύνολο των αποστολών και των επιχειρήσεων ΚΠΑΑ, το ΣΕο θα πρέπει να παράσχει στήριξη στο κέντρο επιχειρήσεων της ΕΕ στο μέτρο των μέσων και δυνατοτήτων του,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ενεργοποίηση του κέντρου επιχειρήσεων της ΕΕ
   1.   Το κέντρο επιχειρήσεων της ΕΕ ενεργοποιείται για την υποστήριξη των αποστολών και της επιχείρησης που διεξάγονται στο Κέρας της Αφρικής δυνάμει της κοινής πολιτικής ασφάλειας και άμυνας (ΚΠΑΑ), ήτοι της επιχείρησης Atalanta, της αποστολής EUTM Somalia και της προγραμματισμένης μη στρατιωτικής αποστολής ΚΠΑΑ για την οικοδόμηση περιφερειακών ναυτικών δυνατοτήτων (RMCB).
   2.   Η ενεργοποίηση του κέντρου επιχειρήσεων της ΕΕ δεν θίγει την αντίστοιχη στρατιωτική και μη στρατιωτική διοίκηση των αποστολών και της επιχείρησης που αναφέρονται στην παράγραφο 1.
   Άρθρο 2
   Εντολή και καθήκοντα
   1.   Το κέντρο επιχειρήσεων της ΕΕ παρέχει στήριξη στο πεδίο του επιχειρησιακού σχεδιασμού και της διεξαγωγής της επιχείρησης Atalanta, της αποστολής EUTM Somalia και της μελλοντικής μη στρατιωτικής αποστολής ΚΠΑΑ για την οικοδόμηση περιφερειακών ναυτικών δυνατοτήτων (RMCB), με σκοπό την ενίσχυση της αποτελεσματικότητας, της συνοχής και των συνεργειών. Σε αυτό το πλαίσιο, το κέντρο επιχειρήσεων της ΕΕ συμβάλλει στη διευκόλυνση της ανταλλαγής πληροφοριών και τη βελτίωση του συντονισμού και ενισχύει τις συνέργειες μεταξύ στρατιωτικών και μη στρατιωτικών δυνατοτήτων.
   2.   Το κέντρο επιχειρήσεων της ΕΕ έχει τα ακόλουθα καθήκοντα:
   
               α)
            
            
               αξιοποιώντας τη στρατιωτική του εμπειρογνωμοσύνη και την εξειδικευμένη ειδημοσύνη του σε θέματα σχεδιασμού, παρέχει άμεση στήριξη στον διοικητή μη στρατιωτικών επιχειρήσεων για τον επιχειρησιακό σχεδιασμό και τη διεξαγωγή της αποστολής RMCΒ·
            
         
               β)
            
            
               παρέχει στήριξη στον διοικητή της αποστολής EUTM και ενισχύει τον στρατηγικό συντονισμό της αποστολής EUTM Somalia με την ετέρα αποστολή και την επιχείρηση ΚΠΑΑ στο Κέρας της Αφρικής·
            
         
               γ)
            
            
               λειτουργεί ως σύνδεσμος με την επιχείρηση Atalanta·
            
         
               δ)
            
            
               παρέχει στήριξη στη Διεύθυνση Διαχείρισης Κρίσεων και Σχεδιασμού (CMPD), κατόπιν αίτησής της, ως προς τον στρατηγικό της σχεδιασμό για τις αποστολές και την επιχείρηση ΚΠΑΑ στο Κέρας της Αφρικής·
            
         
               ε)
            
            
               διευκολύνει τη διάδραση μεταξύ των αποστολών και της επιχείρησης ΚΠΑΑ στο Κέρας της Αφρικής και των δομών που εδρεύουν στις Βρυξέλλες·
            
         
               στ)
            
            
               διευκολύνει τον συντονισμό και βελτιώνει τις συνέργειες μεταξύ της επιχείρησης Atalanta, της αποστολής EUTM Somalia και της αποστολής RMCB, στο πλαίσιο της στρατηγικής για το Κέρας της Αφρικής και σε συνεργασία με τον Ειδικό Εντεταλμένο της Ευρωπαϊκής Ένωσης για το Κέρας της Αφρικής.
            
         Άρθρο 3
   Αρχηγός του κέντρου επιχειρήσεων της ΕΕ
   1.   Ο πλοίαρχος Ad VAN DER LINDE διορίζεται αρχηγός του κέντρου επιχειρήσεων της ΕΕ με διετή θητεία, ανανεώσιμη με απόφαση του Συμβουλίου.
   2.   Ο αρχηγός του κέντρου επιχειρήσεων της ΕΕ ασκεί τα καθήκοντά του υπό τον πολιτικό έλεγχο και τη στρατηγική διεύθυνση της Επιτροπής Πολιτικής και Ασφάλειας (ΕΠΑ) και, κατά περίπτωση, υπό τη στρατιωτική διεύθυνση της στρατιωτικής επιτροπής της Ευρωπαϊκής Ένωσης (ΣΕη).
   3.   Ο αρχηγός του κέντρου επιχειρήσεων της ΕΕ ασκεί εξουσία επί του προσωπικού του κέντρου επιχειρήσεων της ΕΕ ως προς όλα τα θέματα που αφορούν την εντολή και τα καθήκοντα του κέντρου επιχειρήσεων της ΕΕ.
   4.   Ο αρχηγός του κέντρου επιχειρήσεων της ΕΕ είναι επιφορτισμένος με την ευθύνη να απαντά στις αιτήσεις που υποβάλλονται στο κέντρο επιχειρήσεων της ΕΕ από τον διοικητή μη στρατιωτικών επιχειρήσεων, τον διοικητή επιχειρήσεων της επιχείρησης Atalanta, τον διοικητή της αποστολής EUTM και τη CMPD. Μεριμνά για την ομαλή λειτουργία του κέντρου επιχειρήσεων της ΕΕ και συντονίζει την αποδοτική χρήση των δυνατοτήτων. Την τελική ευθύνη για τα έγγραφα επιχειρησιακού σχεδιασμού και τις αποφάσεις σχετικά με τη διεξαγωγή των αποστολών και της επιχείρησης εξακολουθούν να έχουν αντιστοίχως ο διοικητής μη στρατιωτικών επιχειρήσεων, ο διοικητής της αποστολής EUTM και ο διοικητής επιχειρήσεων της επιχείρησης Atalanta.
   5.   Ο αρχηγός του κέντρου επιχειρήσεων της ΕΕ υποβάλλει τακτικά αναφορές στη ΣΕη και την ΕΠΑ, εντός των ορίων των αρμοδιοτήτων του.
   Άρθρο 4
   Προσωπικό
   1.   Το ανθρώπινο δυναμικό του κέντρου επιχειρήσεων της ΕΕ απαρτίζεται από:
   
               α)
            
            
               προσωπικό παρεχόμενο από το ΣΕο·
            
         
               β)
            
            
               την υπηρεσία στήριξης της EUΤΜ·
            
         
               γ)
            
            
               την ομάδα συνδέσμου της επιχείρησης Atalanta·
            
         
               δ)
            
            
               προσωπικό αποσπασμένο από τα κράτη μέλη.
            
         2.   Το ανθρώπινο δυναμικό που τίθεται στη διάθεση του κέντρου επιχειρήσεων της ΕΕ καλύπτει όλες τις πτυχές της στρατιωτικής εμπειρογνωμοσύνης που απαιτείται για την ορθή εκτέλεση της εντολής και των καθηκόντων του βάσει σχεδίου εφαρμογής που παρουσιάζεται από την ΕΠΑ και επανεξετάζεται τακτικά. Ο ακριβής ορισμός της απαιτούμενης εμπειρογνωμοσύνης αποτελεί αρμοδιότητα του αρχηγού του κέντρου επιχειρήσεων της ΕΕ, σε στενή συνεννόηση με τους διοικητές της επιχείρησης και των αποστολών, τον διοικητή των μη στρατιωτικών επιχειρήσεων και το ΣΕο.
   3.   Όλα τα μέλη του προσωπικού τηρούν τις αρχές και τις ελάχιστες προδιαγραφές ασφαλείας που ορίζονται στην απόφαση 2011/292/ΕΕ του Συμβουλίου, της 31ης Μαρτίου 2011, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (5).
   Άρθρο 5
   Οργάνωση
   Το κέντρο επιχειρήσεων της ΕΕ είναι οργανωμένο βάσει λειτουργικών ευθυνών που αντιστοιχούν στις απαιτήσεις των αποστολών και της επιχείρησης ΚΠΑΑ που στηρίζει.
   Άρθρο 6
   Υποστήριξη από το ΣΕο
   Το ΣΕο παρέχει στήριξη στο κέντρο επιχειρήσεων της ΕΕ στο μέτρο των μέσων και δυνατοτήτων του και σύμφωνα με την εντολή του:
   
               α)
            
            
               εξασφαλίζοντας τη διαθεσιμότητα και την ετοιμότητα του προσωπικού, των εγκαταστάσεων και του εξοπλισμού του κέντρου επιχειρήσεων της ΕΕ·
            
         
               β)
            
            
               συντηρώντας, αναβαθμίζοντας και αντικαθιστώντας τον εξοπλισμό του κέντρου επιχειρήσεων της ΕΕ·
            
         
               γ)
            
            
               συντηρώντας τους χώρους που χρησιμοποιεί το κέντρο επιχειρήσεων της ΕΕ.
            
         Άρθρο 7
   Χρηματοδότηση
   1.   Το προσωπικό που παρέχεται από το ΣΕο χρηματοδοτείται σύμφωνα με τους εφαρμοστέους στο ΣΕο κανόνες.
   2.   Το προσωπικό που παρέχουν τα κράτη μέλη αποτελείται από ανέξοδους αποσπασμένους εθνικούς εμπειρογνώμονες.
   3.   Μεταφορικά και λοιπά έξοδα που δεν καλύπτονται από τους προϋπολογισμούς των αντίστοιχων αποστολών και της επιχείρησης ΚΠΑΑ καλύπτονται από τον προϋπολογισμό της Ευρωπαϊκής Υπηρεσίας εξωτερικής δράσης, σύμφωνα με τους ισχύοντες κανόνες χρηματοδότησης.
   Άρθρο 8
   Επανεξέταση
   Η εντολή, τα καθήκοντα, η λειτουργία και η χρηματοδότηση του κέντρου επιχειρήσεων της ΕΕ, στο πλαίσιο των συνολικών ενωσιακών δομών διαχείρισης κρίσεων, επανεξετάζονται στις 24 Σεπτεμβρίου 2012 και εν συνεχεία ανά τακτά χρονικά διαστήματα. Η παρούσα απόφαση μπορεί να αναθεωρείται όπως κρίνεται σκόπιμο.
   Άρθρο 9
   Έναρξη ισχύος και διάρκεια
   Η παρούσα απόφαση αρχίζει να ισχύει από την ημέρα της έκδοσής της.
   Εφαρμόζεται για αρχική περίοδο δύο ετών.
   
      Βρυξέλλες, 23 Μαρτίου 2012.
      
         
            Για το Συμβούλιο
         
         
            Η Πρόεδρος
         
         C. ASHTON
      
   
   
      (1)  ΕΕ L 102 της 12.4.2008, σ. 25.
   
      (2)  ΕΕ L 27 της 30.1.2001, σ. 7.
   
      (3)  ΕΕ L 301 της 12.11.2008, σ. 33.
   
      (4)  ΕΕ L 44 της 19.2.2010, σ. 16.
   
      (5)  ΕΕ L 141 της 27.5.2011, σ. 17.